[Foto’s] Betogings woed voort in Mpumalanga-dorpFoto: Verskaf Sers. Gerald Sedibe, woordvoerder van die polisie, het gesê die betogers het Donderdag die munisipale kantore, die gemeenskapsaal en die brandweerdienste se kantore aan die brand gesteek. Volgens Sedibe het die betogers weereens paaie versper en gewelddadig geraak. Die betogings het op 5 Januarie begin en kon sedertdien nog nie onder beheer gebring word nie. “Altesaam 11 mense is al in hegtenis geneem, waarvan sewe mense Donderdag gearresteer is,” het Sedibe gesê. “Die ander vier het reeds in die hof verskyn op aanklag van kwaadwillige saakbeskadiging en is op borgtog van R5 000 vrygelaat.” Rudolph Pretorius, ŉ inwoner, het aan Maroela Media gesê die betogers is ongelukkig oor dienslewering en die feit dat hul eiendomsbelasting en munisipale heffings aansienlik verhoog is. “Ek het simpatie met hulle, want die dienslewering hier is pateties,” het hy gesê. “Die paaie is in ŉ slegte toestand en die water is so vuil dat ŉ mens nie kan waag om dit te drink nie. Ek het waterfilters by my huis laat installeer en ons moet dit weekliks skoonmaak soos die slym en gemors daarin vassit. Die elektrisiteitsinfrastruktuur word ook nie in stand gehou nie en alles val uitmekaar.” Volgens Pretorius moes sakeondernemings hul deure sluit omdat winkels deur die betogers geplunder word en die skole is ook gesluit om veiligheidsredes. “Dit is ŉ groep van meer as 200 mense wat betoog. Hulle kom hier in die hoofstraat af en eers as hulle ŉ halwe blok van die polisiekantoor af is, skrik die polisie wakker en probeer hulle keer. In die tyd wat die polisie met die eerste groep te baklei, gaan steek ŉ ander groep geboue en voertuie aan die brand.” Hy het gesê hy het al die afgelope paar jaar ook telkemale oor dienslewering gekla, verskeie briewe aan die Emakhazeni-munisipaliteit gestuur en talle oproepe na munisipale beamptes gemaak, maar tevergeefs. “Hulle het altyd ŉ verskoning dat hulle nie kan uitkom om aandag te gee aan ŉ probleem nie.” Chantelle Geldart, nog ŉ inwoner, het vertel die geweld is grootliks tot die sakesentrum van die dorp beperk. “Die oproerpolisie moes al ŉ paar keer ingeroep word om die betogers met waterkanonne uiteen te jaag. Hulle gooi vullisdromme om en brand goed af. Ons kry boodskappe van ander inwoners wat sê ons moet eerder nie in die dorp ingaan nie,” het sy gesê. Pretorius het gesê teen Donderdagmiddag het groepe betogers steeds in die strate vergader, wat aandui dat die betogings nog nie op ŉ einde is nie.